།ཀླུའི་རྒྱལ་པོ་དུང་སྐྱོང་ནི། །སྐུ་མདོག་ལྗང་ལ་འོད་ཟེར་འབར། །སྦྲུལ་མགོ་བརྒྱ་ཡི་གདེང་ཁ་ལ། །ཐུགས་རྗེའི་སྤྲིན་གྱི་དབུ་རྒྱན་ཅན། །ནོར་བུ་འབར་བའི་ཐོར་ཚུགས་ཅན། །དགོས་འདོད་ཐམས་ཅད་ཆར་ལྟར་བབས། །ཕྱག་མཚན་ཕྱག་ན་རིན་ཆེན་འབུད་དུང་བསྣམས། །ཁྱོད་ནི་ཀླུ་ཡི་རྒྱལ་པོ་སྟེ། །བཅོམ་ལྡན་ཕྱག་ན་རྡོ་རྗེ་དང་། །ཀླུ་རྒྱལ་ཁྱོད་ལ་ཕྱག་འཚལ་བསྟོད། །བཙུན་མོ་སྲས་དང་བློན་པོར་བཅས། །ཕོ་ཉ་མངག་གཞུག་འཁོར་བཅས་རྣམས། །གནས་འདིར་སྤྱན་འདྲེན་གཤེགས་སུ་གསོལ། །ཞི་བ་བསང་མཆོད་འདི་བཞེས་ལ། །བདག་དང་རྒྱུ་སྦྱོར་ཐམས་ཅད་ལ། །བུ་ནོར་ལོ་ཐོག་འཕེལ་བར་མཛོད། །འཛམ་གླིང་ཡུལ་ཁམས་ཐམས་ཅད་དུ། །བཙའ་སད་སེར་གསུམ་མ་གཏང་ལ། །བདུད་རྩིའི་ཆར་ཆེན་མྱུར་དུ་ཕོབ། །ཕྱག་ན་རྡོ་རྗེའི་བཀའ་མ་བཅག །བཅོལ་བའི་ཕྲིན་ལས་འགྲུབ་པར་མཛོད།། ཀྱཻ། རྒྱ་མཚོ་ཆེན་པོའི་ཤར་ལྷོ་ན། །ཀླུ་རྒྱལ་ཆེན་པོའི་དཀྱིལ་འཁོར་ནས། །ཀླུའི་རྒྱལ་པོ་ནོར་རྒྱས་ནི། །སྐུ་མདོག་ལྗང་སེར་འོད་ཟེར་འབར། །སྦྲུལ་མགོ་བརྒྱ་ཡི་གདེང་ཁ་ལ། །ཐུགས་རྗེའི་སྤྲིན་གྱི་དབུ་རྒྱན་ཅན། །ནོར་བུ་འབར་བའི་ཐོར་ཚུགས་ཅན། །དགོས་འདོད་ཐམས་ཅད་ཆར་ལྟར་བབས། །ཕྱག་མཚན་ཕྱག་ན་ནོར་བུ་རིན་ཆེན་བསྣམས། །ཁྱོད་ནི་ཀླུ་ཡི་རྒྱལ་པོ་སྟེ། །བཅོམ་ལྡན་ཕྱག་ན་རྡོ་རྗེ་དང་། །ཀླུ་རྒྱལ་ཁྱོད་ལ་ཕྱག་འཚལ་བསྟོད། །བཙུན་མོ་སྲས་དང་བློན་པོར་བཅས། །ཕོ་ཉ་མངག་གཞུག་འཁོར་བཅས་རྣམས། །གནས་འདིར་སྤྱན་འདྲེན་གཤེགས་སུ་གསོལ། །ཞི་བ་བསང་མཆོད་འདི་བཞེས་ལ། །བདག་དང་རྒྱུ་སྦྱོར་ཐམས་ཅད་ལ། །བུ་ནོར་ལོ་ཐོག་འཕེལ་བར་མཛོད། །འཛམ་གླིང་ཡུལ་ཁམས་ཐམས་ཅད་དུ། །བཙའ་སད་སེར་གསུམ་མ་གཏང་ལ། །བདུད་རྩི་ཆར་ཆེན་མྱུར་དུ་ཕོབ། །ཕྱག་ན་རྡོ་རྗེའི་བཀའ་མ་བཅག །བཅོལ་བའི་ཕྲིན་ལས་འགྲུབ་པར་མཛོད།། ཀྱཻ། རྒྱ་མཚོ་ཆེན་པོའི་ལྷོ་ནུབ་ན། །ཀླུ་རྒྱལ་ཆེན་པོའི་དཀྱིལ་འཁོར་ནས། །ཀླུ་ཡི་རྒྱལ་པོ་སྟོབས་རྒྱུ་ནི། །སྐུ་མདོག་སྔོ་ལ་འོད་ཟེར་འབར། །སྦྲུལ་མགོ་བརྒྱ་ཡི་གདེང་ཁ་ལ། །ཐུགས་རྗེའི་སྤྲིན་གྱི་དབུ་རྒྱན་ཅན། །ནོར་བུ་འབར་བའི་ཐོར་ཚུགས་ཅན། །དགོས་འདོད་ཐམས་ཅད་ཆར་ལྟར་བབས། །ཕྱག་མཚན་ཕྱག་ན་རིན་ཆེན་དོ་ཤལ་བསྣམས། །ཁྱོད་ནི་ཀླུ་ཡི་རྒྱལ་པོ་སྟེ། །བཅོམ་ལྡན་ཕྱག་ན་རྡོ་རྗེ་དང་། །ཀླུ་རྒྱལ་ཁྱོད་ལ་ཕྱག་འཚལ་བསྟོད། །བཙུན་མོ་སྲས་དང་བློན་པོར་བཅས། །ཕོ་ཉ་མངག་གཞུག་འཁོར་བཅས་རྣམས། །གནས་འདིར་སྤྱན་འདྲེན་གཤེགས་སུ་གསོལ། །ཞི་བ་བསང་མཆོད་འདི་བཞེས་ལ།། བདག་དང་རྒྱུ་སྦྱོར་ཐམས་ཅད་ལ། །བུ་ནོར་ལོ་ཐོག་འཕེལ་བ་དང་། །འཛམ་གླིང་ཡུལ་ཁམས་ཐམས་ཅད་ལ། །བཙའ་སད་སེར་གསུམ་མ་གཏང་ལ། །བདུད་རྩི་ཆར་ཆེན་མྱུར་དུ་ཕོབ། །ཕྱག་ན་རྡོ་རྗེའི་བཀའ་མ་བཅག །བཅོལ་བའི་ཕྲིན་ལས་འགྲུབ་པར་མཛོད།། ཀྱཻ། རྒྱ་མཚོ་ཆེན་པོའི་ནུབ་བྱང་ན། །ཀླུ་རྒྱལ་ཆེན་པོའི་དཀྱིལ་འཁོར་ནས། །ཀླུ་ཡི་རྒྱལ་པོ་ཆུ་ལྷ་ནི། །སྐུ་མདོག་དཀར་སེར་འོད་ཟེར་འབར། །སྦྲུལ་མགོ་བརྒྱ་ཡི་གདེང་ཀ་ཅན། །ཐུགས་རྗེའི་སྤྲིན་གྱི་དབུ་རྒྱན་ཅན། །ནོར་བུ་འབར་བའི་ཐོར་ཚུགས་ཅན། །དགོས་འདོད་ཐམས་ཅད་ཆར་ལྟར་བབས། །ཕྱག་མཚན་རིན་ཆེན་བུམ་པ་བསྣམས། །ཁྱོད་ནི་ཀླུ་ཡི་རྒྱལ་པོ་སྟེ། །བཅོམ་ལྡན་ཕྱག་ན་རྡོ་རྗེ་དང་། །ཀླུ་རྒྱལ་ཁྱོད་ལ་ཕྱག་འཚལ་བསྟོད། །བཙུན་མོ་སྲས་དང་བློན་པོར་བཅས། །ཕོ་ཉ་མངག་གཞུག་འཁོར་བཅས་ལ། །གནས་འདིར་སྤྱན་འདྲེན་གཤེགས་སུ་གསོལ། །ཞི་བ་བསང༴ བདག་ཅག༴ བུ་ནོར༴ འཛམ༴ བཙའ་སད༴ བདུད་རྩི༴ ཕྱག་ན༴ བཅོལ་བའི༴ ཀྱཻ། རྒྱ་མཚོ་ཆེན་པོའི་བྱང་ཤར་ན། །ཀླུ་རྒྱལ་ཆེན་པོའི་དཀྱིལ་འཁོར་ནས། །ཀླུ་ཡི་རྒྱལ་པོ་རིག་ལྡན་ནི། །སྐུ་མདོག་ལྗང་ལ་འོད་ཟེར་འབར། །སྦྲུལ་མགོ་བརྒྱ་ཡི་གདེང་ཁ་ཅན། །ཐུགས་རྗེའི་སྤྲིན་གྱི་དབུ་རྒྱན་ཅན། །ནོར་བུ་འབར་བའི་ཐོར་ཚུགས་ཅན། །དགོས་འདོད་ཐམས་ཅད་ཆར་ལྟར་བབས། །ཕྱག་མཚན་རིན་ཆེན་རྐྱལ་བུ་བསྣམས། །ཁྱོད་ནི་ཀླུ་ཡི་རྒྱལ་པོ་སྟེ། །བཅོམ་ལྡན་ཕྱག་ན་རྡོ་རྗེ་དང་། །ཀླུ་རྒྱལ་ཁྱོད་ལ་ཕྱག་འཚལ་བསྟོད། །བཙུན་མོ་སྲས་དང་བློན་པོར་བཅས། །ཕོ་ཉ་མངག་གཞུག་འཁོར་བཅས་རྣམས། །གནས་འདིར་སྤྱན་འདྲེན་གཤེགས་སུ་གསོལ། །ཞི་བ་བསང༴ བདག་ཅག༴ བུ་ནོར༴ འཛམ༴ བཙའ་སད༴ བདུད་རྩི༴ ཕྱག་ན༴ བཅོལ་བའི༴ ཀྱཻ། ཀླུ་ཆེན་རྒྱལ་བས་བུམ་པ་འཛིན། །ཀླུ་ཆེན་དགའ་བོས་འཁོར་ལོ་འཛིན། །ཀླུ་དབང་སྔོན་པོས་སྦྲུལ་ཞགས་འཛིན། །ཀླུ་ཆེན་དགའ་དམངས་ཕྱག་རྒྱ་མཛད། །དུག་མོ་ལྗང་ཀུའི་མེ་ཏོག་འཛིན། །མཆོག་དགའ་དམར་པོས་པད་མ་ཐོགས། །མེ་དབང་དཀར་པོས་མེ་ཏོག་བསྣམས། །ཚད་མེད་སྔོན་པོས་དྲྭ་བ་འཛིན། །མཐའ་ཡས་དཀར་པོས་ཨུཏྤལ་བསྣམས། །འཇོག་པོ་སྔོན་པོས་གབ་རྩེ་འཛིན། །ཉེ་དབང་དཀར་པོས་སིལ་སྙན་ཁྲོལ། །ནོར་རྒྱལ་དཀར་པོས་ནོར་བུ་འཛིན། །མ་དྲོས་སྔོན་པོས་རུ་མཚོན་ཕྱར། །པདྨ་སྔོན་པོས་པདྨ་འཛིན། །གཟི་ཆེན་དམར་པོས་གསལ་སྒྲོན་སྦར། །ཉི་འོད་ལྗང་ཁུའི་ཉི་མ་བསྣམས། །ཀླུ་རྒྱལ་མ་ལུས་འཁོར་བཅས་རྣམས། །གནས་འདིར་སྤྱན་འདྲེན་བཞུགས་སུ་གསོལ། །ཞི་བ་བསང་མཆོད་འདི་བཞེས་ལ། །བདག་ལ་ནོར་གྱི་དངོས་གྲུབ་སྩོལ། །བུ་ནོར་ལོ་ཏོག་འཕེལ་བར་མཛོད། །འཛམ་གླིང་ཡུལ་ཁམས་ཐམས་ཅད་དུ། །བཙའ་སད་སེར་གསུམ་མ་གཏང་ལ། །བདུད་རྩི་ཆར་ཆེན་མྱུར་དུ་ཕོབ། །ཕྱག་ན་རྡོ་རྗེའི་བཀའ་མ་བཅག །བཅོལ་བའི་ཕྲིན་ལས་གྲུབ་པར་མཛོད།། ཀྱཻ། ཀླུ་ཆེན་རྒྱལ་རིགས་རྗེ་རིགས་དང་། །བྲམ་ཟེ་དམངས་རིགས་གདོལ་པའི་རིགས། །བཙུན་མོ་སྲས་དང་བློན་པོར་དང་། །བུ་མོ་ཕོ་ཉ་མངག་གཞུག་དང་། །དམག་དཔུང་འཁོར་དང་བཅས་པ་རྣམས། །གནས་འདིར་སྤྱན་འདྲེན་གཤེགས་སུ་གསོལ། །ཞི་བ་བསང་མཆོད་འདི་བཞེས་ལ། །བདག་དང་རྒྱུ་སྦྱོར་ཐམས་ཅད་ལ། །བུ་ནོར་ལོ་ཐོག་འཕེལ་བ་དང་། །འཛམ་གླིང་ཡུལ་ཁམས་ཐམས་ཅད་ལ། །བཙའ་སད་སེར་གསུམ་མ་བཏང་ལ། །བདུད་རྩི་ཆར་ཆེན་མྱུར་དུ་ཕོབ། །ཕྱག་ན་རྡོ་རྗེའི་བཀའ་མ་བཅག །བཅོལ་བའི་ཕྲིན་ལས་གྲུབ་པར་མཛོད། །དེ་ནས་སྨོན་ལམ་ནི། ཀླུའི་རྒྱལ་པོ་ཆེན་པོ་འཁོར་དང་བཅས་པ་ཐམས་ཅད་ལ་བསང་མཆོད་དམ་པ་འདི་ཕུལ་བས། འདོད་དགུའི་ཡོན་ཏན་འབྱུང་བར་གྱུར་ཅིག ཟད་མི་ཤེས་པའི་རིན་པོ་ཆེའི་ཕུང་པོ་འདོད་ཡོན་ལྔ་དང་ལྡན་པར་གྱུར་ཅིག ཀླུ་རྣམས་ལོངས་སྤྱོད་ཕུན་སུམ་ཚོགས་པ་དང་ལྡན་པར་གྱུར་ཅིག ཀླུ་རྣམས་ཀྱི་ལོངས་སྤྱོད་དཀོར་ནོར་བསམ་གྱིས་མི་ཁྱབ་པ་དང་ལྡན་པར་གྱུར་ཅིག ཀླུ་རྣམས་ཀྱི་འདོད་པ་ལྷུན་གྱིས་གྲུབ་ནས། ཟད་མེད་ཀྱི་ལོངས་སྤྱོད་རྒྱ་ཆེན་པོ་དང་ལྡན་པར་གྱུར་ཅིག ཀླུ་རྣམས་དགའ་མགུ་བདེ་སྐྱིད་ཕུན་སུམ་ཚོགས་པ་དང་ལྡན་པར་གྱུར་ཅིག ཀླུ་རྣམས་ཁ་དོག་གཟི་བརྗིད་དྲག་པ་མཐུ་སྟོབས་དང་། འཁོར་རྣམས་ཐམས་ཅད་འཕེལ་ཞིང་རྒྱས་པར་གྱུར་ཅིག ཀླུའི་རྒྱལ་པོ་འཁོར་དང་བཅས་པ་ཁྱེད་རྣམས་ཐམས་ཅད་ཀྱི་ནད་གདོན་དང་། མུ་གེ་དང་། ཆོམ་རྐུན་དང་། མཚོན་དང་ཁྲོ་བོ་མེ་རི་བྱ་ཁྱུང་བྱེ་ཚན་དགྲ་དང་བཅས་པ་ཐམས་ཅད་དང་། གདུག་པའི་སེམས་འཁྲུག་པ་ཐམས་ཅད་ཉེ་བར་ཞི་བར་གྱུར་ཅིག ཀླུ་ཡི་རིགས་ནི་ཁྱོད་རྣམས་ཀུན། །སེམས་དང་ཤེས་པ་གསལ་གྱུར་ཅིག །དྲིན་ལེན་དམ་ཚིག་དྲན་གྱིས་ལ། །བཀའ་དང་དམ་ལས་མ་འདའ་ཞིག །ཤིན་ཏུ་ཁྲོས་པ་ཞི་གྱུར་ཅིག །དབང་པོ་རྣམས་ཀྱི་སྤྱོད་ཡུལ་དུ། །མཁོ་དགུའི་ཡོ་བྱད་ལོངས་སྤྱོད་དང་། །འདོད་པ་ཐམས་ཅད་ལྡན་གྱུར་ཅིག །ཉམས་པའི་ལུས་སྲོག་རྒྱས་ཤིང་སོས། །ཡན་ལག་ཐམས་ཅད་བདེ་བ་དང་། །ཀླུ་ནད་ཐམས་ཅད་སོས་གྱུར་ཅིག །སྡུག་བསྔལ་ནད་ལས་ཐར་བར་ཤོག །ངན་སོང་གསུམ་ལས་ཐར་ནས་ནི། །ཚངས་པའི་ཚེ་དང་ལྡན་གྱུར་ཅིག །ཆོས་སྤྱོད་དབང་པོ་གསལ་ནས་ཀྱང་། །ཕྱག་ན་རྡོ་རྗེའི་ཞལ་མཐོང་ཤོག །འཇིགས་པ་ཀུན་ལས་སྐྱོབ་གྱུར་ནས། །ལོངས་སྤྱོད་ཆེན་པོ་ཐོབ་པར་ཤོག །སྔགས་དང་སྨན་སོགས་བྱིན་རླབས་ཀྱིས། །ནད་དང་ཉེར་འཚེ་ཀུན་ཞི་ནས། །དྲིན་ལེན་དམ་ཚིག་དྲན་པར་གྱིས། །བདག་གིས་དགེ་བའི་ལས་རྣམས་འདི་དག་གིས། །ཀླུ་རྣམས་ཀྱིས་གནོད་པ་མྱུར་དུ་ཞི་བ་དང་། བགེགས་དང་ལོགས་འདྲེན་མེད་པ་དང་། །བདག་གིས་འབྲས་བུ་མཆིས་པར་མཛོད། །དེ་ནས་བཀྲ་ཤིས་ནི། ཨོཾ། སྟོན་མཆོག་དམ་པ་ལྷ་མའི་མཆོད་འོས་པ། །སངས་རྒྱས་ཕྱག་འཚལ་དེང་འདིར་བདེ་ལེགས་ཤོག །ཀླུ་རྣམས་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག །ཞི་བ་ཆགས་བྲལ་ལྷ་མའི་མཆོད་འོས་པ། །ཆོས་ལ་ཕྱག་འཚལ་དེང་འདིར་བདེ་ལེགས་ཤོག །ཀླུ་རྣམས་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག །ཚོགས་ཀྱི་དམ་པ་ལྷ་མའི་མཆོད་འོས་པ། །དགེ་འདུན་ཕྱག་འཚལ་དེང་འདིར་བདེ་ལེགས་ཤོག །ཀླུ་རྣམས་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག། ཧཱུྃ། ཕྱག་ན་རྡོ་རྗེའི་བྱིན་རླབས་ཅན། །གཙང་མ་ཀླུ་རིགས་བསོད་ནམས་ཅན། །རྒྱུ་སྦྱོར་ཡོན་བདག་དད་པ་ཅན། །དངོས་གྲུབ་ཞུ་ལ་སྨོན་ལམ་བཏབ། །བདག་དང་རྒྱུ་སྦྱོར་ཡོན་བདག་གིས། །སྤྱི་བོའི་གཙུག་ཏུ་ཐིམ་པར་ཤོག །མཐུ་སྟོབས་ཆེ་བའི་བཀྲ་ཤིས་ཤོག །སྤྱན་རས་གཟིགས་དབང་བྱིན་རླབས་ཅན། །གཙང་མ་ཀླུ་རིགས་བསོད་ནམས་ཅན། །རྒྱུ་སྦྱོར་ཡོན་བདག་དད་པ་ཅན། །དངོས་གྲུབ་ཞུ་ལ་སྨོན་ལམ་བཏབ། །བདག་དང་རྒྱུ་སྦྱོར་ཡོན་བདག་གིས། །མགྲིན་པའི་གནས་སུ་ཐིམ་པར་ཤོག །སྙིང་རྗེ་ཆེ་བའི་བཀྲ་ཤིས་ཤོག། ཨོཾ། འཇམ་དཔལ་སྐུ་གནས་བྱིན་རླབས་ཅན། །གཙང་མ་ཀླུ་རིགས་བསོད་ནམས་ཅན། །རྒྱུ་སྦྱོར་ཡོན་བདག་དད་པ་ཅན། །དངོས་གྲུབ་ཞུ་ལ་སྨོན་ལམ་བཏབ། །བདག་དང་རྒྱུ་སྦྱོར་ཡོན་བདག་གིས། །ཐུགས་ཀྱི་དབྱིངས་སུ་ཐིམ་པར་ཤོག །ཤེས་རབ་ཆེ་བའི་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་དབུ་ལ་ཐིམ་པར་ཤོག །དབུ་ལ་གདུགས་ཀྱི་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་སྤྱན་ལ་ཐིམ་པར་ཤོག །སྤྱན་ལ་གསེར་ཉའི་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་ཤངས་ལ་ཐིམ་པར་ཤོག །ཤངས་ལ་ནོར་བུའི་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་ཚེམས་ལ་ཐིམ་པར་ཤོག །ཚེམས་ལ་དུང་དཀར་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་ལྗགས་ལ་ཐིམ་པར་ཤོག །ལྗགས་ལ་པདྨའི་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་མགུལ་ལ་ཐིམ་པར་ཤོག །མགུལ་ལ་བུམ་པའི་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་ཐུགས་ལ་ཐིམ་པར་ཤོག །ཐུགས་ལ་དཔལ་བེའུ་བཀྲ་ཤིས་ཤོག །གཙང་མ་ཀླུ་ཡི་སྨོན་ལམ་འདིས། །ཡོན་བདག་ཞབས་ལ་ཐིམ་པར་ཤོག །ཞབས་ལ་འཁོར་ལོའི་བཀྲ་ཤིས་ཤོག །འཁོར་ལོ་མེ་ལྟར་འབར་བར་ཤོག །ལེའུའི་རྩ་དཀར་ཕུག་ནས་ཁྲོལ། །མི་འགབ་སྲིད་ཀྱིས་འཁོར་བར་ཤོག །ཕྱུག་མཐའ་གཡང་གིས་འཁོར་བར་ཤོག །དར་ལ་རགས་པའི་གཞི་མ་བཏིང་། །བཟང་ལ་མང་བའི་མཚོ་མོ་བསྐྱིལ། །འཕན་ལ་འཕེལ་བའི་སྐྱེ་ཤིང་ཚུགས། །འཕེལ་ལ་མང་བའི་མདུད་པ་ཁྲོལ།། དར་ལ་རྒྱས་པའི་སྨོན་ལམ་བཏབ། །རྒྱུད་འཛིན་མི་ཡི་གཏེར་ཁ་ཕྱེས། །གཡང་བདག་ནོར་གྱི་གཏེར་ཁ་ཕྱེས། །བཀྲ་ཤིས་སྨོན་ལམ་འཕེལ་བར་ཤོག །ཅི་བསམ་ལྷུན་གྲུབ་བཀྲ་ཤིས་ཤོག །ཀླུ་གཡང་དངོས་གྲུབ་བདག་ལ་སྩོལ། །མི་གཡང་ནོར་གཡང་ཟས་གཡང་སྩོལ། །ཀླུ་ཡི་མི་གཡང་ནོར་གཡང་མ་ཉུང་ཅིག །ད་ལྟ་ཉིད་དུ་མྱུར་དུ་སྩོལ། །མི་ནོར་ཟས་གསུམ་གཡང་དུ་ལེན། །འབྲས་དྲུག་ལོ་ཐོག་གཡང་ཕོབ་ཅིག །ཨོཾ་ན་ག་ར་ཛ་སིདྡྷི་ཕ་ལ་ཕ་ལ། ཕྱ་གཡང་མི་འགྱུར་བརྟན་པར་ཤོག །བདག་ཅག་རྒྱུ་སྦྱོར་ཡོན་བདག་རྣམས། །བསོད་ནམས་རི་བོ་བཞིན་དུ་བརྟན་པ་དང་། །རྒྱུད་འཛིན་ཉི་ཟླ་བཞིན་དུ་གསལ་བ་དང་། །སྙན་གྲགས་ནམ་མཁའ་ལྟ་བུར་ཁྱབ་གྱུར་པའི། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །སརྦ་མངྒ་ལཾ། དཔལ་དགའ་ལོས་མཛད་པའི་ཀླུ་བསང་བདུད་རྩིའི་ཆར་རྒྱུན་འདིས། ཆར་ཆུ་ངེས་འབེབས་ལོ་ནོར་འཕེལ་བར་ཤོག །དགེའོ།། །།